b"\n_START_ARTICLE_\nLakandula-ordenen\n_START_PARAGRAPH_\nLakandula-ordenen (tagalog: Orden ni Lakandula, engelsk: Order of Lakandula) er en filippinsk orden innstiftet i 2003. Den kan tildeles filippinske s\xc3\xa5 vel som utenlandske statsborgere som bel\xc3\xb8nning for fortjenstfull innsats. Den er oppkalt etter raja Lakandula (1503\xe2\x80\x931589), en konge som regjerte over et omr\xc3\xa5de ved dagens Manila og som kjempet mot spanske fors\xc3\xb8k p\xc3\xa5 \xc3\xa5 underlegge seg Filippinene, i anerkjennelse av hans lederskap, klokskap, fryktl\xc3\xb8shet, mot og besluttsomhet. Lakandula-ordenen rangerer som den nest fremst utmerkelse i Filippinenes ordensvesen, etter Quezontjenestekorset, og p\xc3\xa5 niv\xc3\xa5 med Sikatuna-ordenen og Filippinenes \xc3\xa6reslegion.\n_START_SECTION_\nInsignier\n_START_PARAGRAPH_\nOrdenstegnet for Lakandula-ordenen har form av en stjerne med \xc3\xa5tte str\xc3\xa5ler, som i Filippinenes flagg, med motiver inspirert av tiden f\xc3\xb8r Spanias kolonisering av landet. Innskriften er i det filippinske skriftsystemet baybayin._NEWLINE_Ordensb\xc3\xa5ndet er bl\xc3\xa5tt.\n_START_SECTION_\nTildeling\n_START_PARAGRAPH_\nLakandula-ordenen tildeles for fortjenstfull innsats for det filippinske folk. Ordenen tildeles s\xc3\xa6rlig for innsats for \xc3\xa5 fremme velferd i samfunnet, for livsgjerninger som framst\xc3\xa5r som et forbilde for andre, for enkeltst\xc3\xa5ende handlinger til forsvar for demokrati, landets territorielle integritet, fredelig konfliktl\xc3\xb8sning eller for fremme av gjensidig forst\xc3\xa5else, kulturell utveksling, rettferd og verdighet mellom mennesker. Ordenen kan ogs\xc3\xa5 tildeles som bel\xc3\xb8nning for fortjenstfull politisk innsats eller samfunnsinnsats. Ordenens grader tildeles etter et fastlagt reglement._NEWLINE_Storkjede tildeles for oppofrende innsats for \xc3\xa5 bevare og forsvare demokratiet eller Filippinenes territorielle integritet, men ogs\xc3\xa5 tidligere eller sittende statsoverhoder og regjeringssjefer kan tildeles denne graden._NEWLINE_Storkors tildeles personer som har viet sitt liv til fredelig konfliktl\xc3\xb8sning eller hvis livsgjerninger framst\xc3\xa5r som et forbilde til etterlignelse. Denne graden kan ogs\xc3\xa5 tildeles kronprinser, visepresidenter, medlemmer av presidentskap i nasjonalforsamlinger, h\xc3\xb8yesterettsjustitiarier, utenriksministre og andre med rang av regjeringsmedlem, samt andre med tilsvarende status._NEWLINE_Storoffisergraden tildeles personer som gjennom et helt liv har viet seg til \xc3\xa5 virke for landets politiske og sivile velferd. Graden kan ogs\xc3\xa5 tildeles diplomater med status av charg\xc3\xa9 d'affaires en pied, minister, ministerr\xc3\xa5d, generalkonsul n\xc3\xa5r disse leder en diplomatisk stasjon, departementsr\xc3\xa5d eller tilsvarende._NEWLINE_Kommand\xc3\xb8rgraden tildeles for fremragende enkeltst\xc3\xa5ende handlinger for landets politiske og sivile velferd eller diplomater med rang av charg\xc3\xa9 d'affaires ad interim, ambassader\xc3\xa5d, f\xc3\xb8rstesekret\xc3\xa6r, generalkonsuler som leder konsulatavdelinger og andre med tilsvarende rang._NEWLINE_Til offisersgraden utnevnes personer for enkeltst\xc3\xa5ende handlinger til beste for landet politisk og samfunnsmessig. Graden tildeles ogs\xc3\xa5 diplomater med status tilsvarende andresekret\xc3\xa6rer, konsul og lignende._NEWLINE_Medlemsgraden tildeles personer som har utvist fortjenstfull innsats i landets politiske system eller i samfunnet for \xc3\xb8vrig. I diplomatisk sammenheng tildeles denne graden personell med rang av tredjesekret\xc3\xa6r, visekonsul, attach\xc3\xa9 og tilsvarende."